গোল্ডেন স্ল্যামের পর ক্যালেন্ডার স্ল্যামও অধরা, ইউএস ওপেনের ফাইনালে হার জোকোভিচের

নিউ ইয়র্ক: ৫২ বছর পর আর্থার অ্যাশ কোর্টে ইতিহাস লেখা হল না নোভাক জকোভিচের| হল না ক্যালেন্ডার স্ল্যাম| রাশিয়ান প্রতিদ্বন্দ্বীর কাছে ফাইনালে স্ট্রেট সেটে হেরে গেলেন জোকার| চোখের জলেই ইউএস ওপেনের মঞ্চকে বিদায় জানালেন জোকোভিচ| হারের দুঃখ যেমন রয়েছে তেমনই আমেরিকাবাসীর অভিন্দন বার্তায় আপ্লুতও তিনি|

অলিম্পিকে হেরে গোল্ডেন স্ল্যামের স্বপ্নভঙ্গ হয়েছিল| সুযোগ ছিল ক্যালেন্ডার স্ল্যাম করার| সেই লক্ষ্যে দুরন্ত গতিতে এগিয়েও ছিলেন| কিন্তু ইউ এস ওপেনের ফাইনালে স্বপ্নভঙ্গ হল তাঁর| হয়ত জোড়া চ্যালেঞ্জের চাপটাই নিতে পারলেন না তিনি|

রাশিয়ার দ্বিতীয় বাছাই মেদভেদেভের বিরুদ্ধে ফাইনালে নেমেছিলেন জোকার| কিন্তু শুরু থেকেই পিছিয়ে পড়েছিলেন তিনি| একদিকে ২১টি গ্র্যান্ডস্লামের হাতছানি| অন্যদিকে রড লেভারের পর ক্যালেন্ডার স্ল্যাম করার সুযোগ| কোর্টে নামার শুরু থেকেই তিনি যে চাপে পড়ে গিয়েছিলেন, তাঁর চোখে মুখেই সেই ছাপটা ছিল স্পষ্ট|

সেই সুযোগটাই কাজে লাগাতে ভুল করেননি মেদভেদেভ| প্রথম সেটেই পিছিয়ে পড়েন জোকোভিচ| চাপ বাড়তে থাকে| ঘুরে দাঁড়ানোর চেষ্টা করলেও, প্রচন্ড চাপের কাছে মাথা নোয়াতেই হয় তাঁকে| কিছু ব্রেক পয়েন্ট নিতে পারলেও, মেদভেদেভের বিরুদ্ধে সেট পয়েন্ট নিতে পারেননি তিনি|

৬-৪, ৬-৪ এবং ৬-৪ সেটে হেরে যান জোকোভিচ| সেইসঙ্গেই ১৯৬৯ সালের পর পুরুষ সিঙ্গলসে ক্যালেন্ডার স্ল্যাম করার সুযোগও হাতছাড়া হল তাঁর| ম্যাচ শেষ হতে তাই তো চোখের জলটা চেপে রাখতে পারলেন না তিনি| জোকারের প্রথম ক্যালেন্ডার স্ল্যাম স্বপ্নভঙ্গের মঞ্চেই প্রথমবার গ্র্যান্ডস্ল্যাম জয়ের স্বপ্নপূরণ হল মেদভেদেভের|

All love for the legend, @DjokerNole ? pic.twitter.com/g2JE8fCVM4

— US Open Tennis (@usopen) September 12, 2021

ম্যাচ শেষে জোকার জানান, ‘অবশেষে দৌড় শেষ| এখন খানিকটা স্বস্তি| প্রতিযোগিতার শুরু থেকেই চাপটা প্রচন্ড ছিল| সেটাকে সামলানোই ছিল সবচেয়ে বড় চ্যালেঞ্জ| জিততে না পারার দুঃখ রয়েছে. একইসঙ্গে এখানে সকলের থাকা পাওয়া সাপোর্টটাও মন ভরিয়ে দিয়েছে আমার’|

নতুন মরসুমে ২১টি গ্র্যান্ডস্ল্যামের স্বপ্ন হয়ত পূরণ করবেন ঠিকই| কিন্তু জোকার কী ফের পারবেন ক্যালেন্ডার স্ল্যাম করতে, সেই প্রশ্নই এখন সকলের মনে|